Акафист святой мученице Людмиле, княгине Чешской

*Адаптированный перевод с чешского.*

Конда́к 1

Избра́нная Бо́гом уго́днице Христо́ва, страстоте́рпице свята́я Людми́ло, восхваля́ем тя досто́йно, я́ко озари́ла еси́ святы́м креще́нием всю́ Боге́мию, и столп ве́ры страны́ Мора́вския яви́лася еси́, поне́сши све́т испове́дания Христо́ва во вся зе́мли славя́нстии, сме́ртию же обре́тши нетле́нную жизнь, с во́и А́нгельскими ны́не благодерзнове́нно сла́виши Го́спода Творца́, те́мже зове́м ти: ра́дуйся, свята́я княги́не Людми́ло, страстоте́рпице Христо́ва.

Икос 1

А́нгели приско́рбни бы́ша о нече́стии славя́н, погиба́ху бо в неве́рствии, Бог же и Творе́ц вся́ческих, хотя́й всем спасти́ся, призва́ тя от ю́ности, блаже́нная Людми́ло, зря́ благоро́дие души́ твоея́, ты же испо́лнила еси́ все смотре́ние Его́ и яви́лася еси́ испове́дница Христо́ва, сего́ ра́ди восхваля́ем тя:

Ра́дуйся, Че́шския земли́ прозябе́ние;

ра́дуйся, Правосла́вия в славя́нских зе́млях нача́льнице;

Ра́дуйся, пе́рвым христиа́ном подо́бнице;

ра́дуйся, лю́дем после́дняго вре́мене пра́вило и о́браз.

Ра́дуйся, ни́во плодови́тая, се́мя ве́ры Христо́вы возра́стившая;

ра́дуйся, жа́тво зре́лая, Христу́ угото́ванная.

Ра́дуйся, славя́нскаго благоче́стия светоза́рный рассве́те;

 ра́дуйся, язы́ческаго нече́стия че́шских племе́н ско́рый зака́те.

Ра́дуйся, благове́стия посреде́ славя́н прама́ти;

ра́дуйся, со́нма славя́нских жен первому́ченице.

Ра́дуйся, земли́ Че́шския забра́ло и утвержде́ние;

ра́дуйся, шле́ме и щи́те Правосла́вия.

Ра́дуйся, свята́я княги́не Людми́ло, страстоте́рпице Христо́ва.

Конда́к 2

Ви́дяй Христо́с Бог пути́ твоя́, блаже́нная Людми́ло, устро́и, я́ко поя́т тя Бориво́й князь, красе́н те́ла ю́ностию и души́ благоразу́мием. Сим сою́зом достосла́вным просвети́ Христо́с ве́рою че́шския племена́, и умно́жися род твой, Людми́ло, теле́сне и духо́вне, те́мже Бо́га сла́вим: Аллилу́иа.

И́кос 2

Ра́зум богопросвеще́нный дарова́ ти Бог, свята́я му́ченице Людми́ло, да оста́виши тьму идолопокло́нства. Во сла́внем Велегра́де кня́зь Святопо́лк посади́ тя и мужа́ твоего́ Бориво́я не с собо́ю, но со слуги́, за неве́рствие ва́ше, те́мже оскорбе́сте вы сердцы́ и уразуме́сте словеса́ благоглаго́ливаго Мефо́дия Мора́вскаго, я́ко него́же пога́ны бы́ти, но крести́тися во Христа́ подоба́ет и в Него́ облещи́ся. Тя, после́довавшую за супру́гом твои́м к жи́зни но́ве, сла́вим си́це:

Ра́дуйся, богому́дрия таи́ннице;

ра́дуйся, злоче́стия губи́тельнице.

Ра́дуйся, свет Христо́вы ве́ры избра́вшая;

ра́дуйся, тьму язы́ческаго нече́стия отгна́вшая.

Ра́дуйся, со рабо́тники единонадеся́таго часа́ мзду прия́вшая;

ра́дуйся, тщету́ и тле́ние презре́вшая.

Ра́дуйся, сла́достный мед благода́ти Христо́вы вкуси́вшая;

ра́дуйся, го́речь испове́дания му́жественне поне́сшая.

Ра́дуйся, я́ко до́льняя отри́нула еси́;

ра́дуйся, я́ко го́рняя взыска́ла еси́.

Ра́дуйся, го́рлицею к Небеси́ возлете́вшая;

ра́дуйся, зми́я вселука́ваго благоче́стием низложи́вшая.

Ра́дуйся, свята́я княги́не Людми́ло, страстоте́рпице Христо́ва.

Конда́к 3

Си́лою Христо́ва уче́ния де́йствуяй, архиепи́скоп Мефо́дий Мора́вский, ве́лий учи́тель славя́н, сре́те тя, Людми́ло достосла́вная, и мно́го бесе́довав с тобо́ю, све́том позна́ния Христо́ва просвети́ тя и ча́сти спаса́емых причте́ тя. Ты же, дар сей возгрева́я доброде́тельми свои́ми, восхожда́ше в Небе́сное Ца́рствие, иде́же свя́тии со А́нгелы пою́т Пресвяте́й Тро́ице песнь: Аллилу́иа.

И́кос 3

Иму́ще би́сер до́брый, благода́ть ве́ры Христо́вой, возврати́шася свята́я Людми́ло с Бориво́ем в зе́мли Че́шския и основа́ша та́мо кре́пость Гра́дишин на бре́зе реки́ Влта́вы, я́же ны́не Пра́жский град, и воздвиго́ша це́рковь и призва́ша пресви́теры ве́рныя. Мы же, почита́юще моли́твы твоя́, свята́я Людми́ло, и труды́ утвержде́ния ве́ры Правосла́вныя, велича́ем тя:

Ра́дуйся, та́инством Креще́ния обновле́нная;

ра́дуйся, святы́м Миропома́занием освяще́нная.

Ра́дуйся, равноапо́стольнаго Мефо́дия после́довательнице;

ра́дуйся, Правосла́вия побо́рнице.

Ра́дуйся, свет Христо́вы ве́ры прия́вшая;

ра́дуйся, тьму язы́чества презре́вшая.

Ра́дуйся, цветоуха́нный вертогра́де доброде́телей;

ра́дуйся, истребле́ние те́рния страсте́й.

Ра́дуйся, пресви́теров благочести́вых прия́телище;

ра́дуйся, богослуже́ния на славя́нстем язы́це утвержде́ние.

Ра́дуйся, церкве́й Бо́жиих ре́вностная строи́тельнице;

ра́дуйся, ве́ры правосла́вныя неусы́пная пропове́днице.

Ра́дуйся, свята́я княги́не Людми́ло, страстоте́рпице Христо́ва.

Конда́к 4

Бу́рю ско́рби в се́рдцы свое́м име́ла еси́, свята́я Людми́ло добронра́вная, егда́ сконча́ся Бориво́й. Оста́вшуся ти вдови́цею, все житие́ твое́ Пресвяте́й Тро́ице посвяти́ла еси́: сле́зныя моли́твы за лю́ди твоя́ возноша́ше, ни́щим же име́ние раздая́ше, си́рым и вдови́цам помога́ше, и та́ко служи́ла еси́ Еди́ному сла́вимому Бо́гу, Ему́же пое́м: Аллилу́иа.

И́кос 4

Слы́ша и ви́де Драгоми́ра, неве́стка твоя́, о Людми́ло благонра́вная, я́ко Бо́гом ты почтена́ и челове́ки люби́ма, те́мже, за́вистию одержи́ма, по де́йству диа́волю вражду́ к тебе́ возыме́. Сия окая́нная хотя́ше ве́ру Христо́ву низложи́ти и владе́ти страно́ю еди́на. Ты же, страстоте́рпице Христо́ва, па́че утверди́лася еси́ во благоче́стии, сего́ ра́ди хва́лим тя:

Ра́дуйся, благо́е и́го Христо́во взе́мшая;

ра́дуйся, ле́гкое бре́мя Его́ поне́сшая.

Ра́дуйся, я́ко и́стинною кро́тостию ми́лость Бо́жию прия́ла еси́;

ра́дуйся, я́ко прему́дростию и терпе́нием скорбе́й возвели́чилася еси́.

Ра́дуйся, благоча́дие присносла́вное;

ра́дуйся, ве́рносте Христо́вым за́поведем.

Ра́дуйся, я́ко потща́нием убо́гих день озаря́вшая;

ра́дуйся, я́ко сле́зными моли́твами нощь ороша́вшая.

Ра́дуйся, благосе́рдие к ни́щим иму́щая;

ра́дуйся, си́рых и вдови́ц пита́тельнице.

Ра́дуйся, я́ко смире́нием зло́бу вра́га низложила еси́;

ра́дуйся, я́ко любо́вию за́висть гони́телей победи́ла еси́.

Ра́дуйся, свята́я княги́не Людми́ло, страстоте́рпице Христо́ва.

Конда́к 5

Боготе́чная звезда́ яви́лася еси́, свята́я му́ченице Людми́ло, вну́ку твоему́ Вячесла́ву, я́ко научи́ его́ и́стинней Христо́вой ве́ре и благоче́стию. Злонра́вная же Драгоми́ра помышля́ше в се́рдце свое́м: бысть сын мой не я́ко князь, но я́ко мних. И та́ко ожесте́ се́рдце ея́, и овладе́ша бе́си душе́ю ея́. Бог же увенча́ главу́ твою́, Людми́ло, му́жеством, долготерпе́нием и кро́тостию, мы же с тобо́ю Бо́гови вопие́м: Аллилу́иа.

И́кос 5

Ви́дящи зло́бу окая́нныя Драгоми́ры, ты, свята́я му́ченице Людми́ло, ве́лие смире́ние иму́щи, удали́лася еси́ в кре́пость Течи́н и бя́ше та́мо моля́ся, Христа́ же тща́щися взыска́ти вседу́шно, те́мже взыва́ем ти:

Ра́дуйся, проще́нием гони́телей ду́шу на высоту́ ве́ры возне́сшая;

ра́дуйся, кро́тостию лю́ди ве́рныя к себе́ привле́кшая.

Ра́дуйся, воспита́ния пра́вило благочести́вое;

ра́дуйся, просвеще́ния о́бразе досто́йный.

Ра́дуйся, златослове́сное уче́ние источа́ющая;

ра́дуйся, к Боже́ственным за́поведем приводя́щая.

Ра́дуйся, моли́твы и бде́ния усе́рдная учи́тельнице;

ра́дуйся, в доброде́телех изря́дная наста́внице.

Ра́дуйся, криле́ и защи́то всех оби́димых;

ра́дуйся, се́не и покро́ве всем притека́ющим к тебе́.

Ра́дуйся, я́ко благодея́нии свои́ми Пресвяту́ю Тро́ицу просла́вила еси́;

ра́дуйся, я́ко ве́лиими щедро́тами диа́вола посрами́ла еси́.

Ра́дуйся, свята́я княги́не Людми́ло, страстоте́рпице Христо́ва.

Конда́к 6

Пропове́дница Христо́ва яви́лася еси́, свята́я страстоте́рпице Людми́ло, егда́ Драгоми́ра окая́нная посла́ слуги́ своя́ погуби́ти тя, ре́кши им: напа́дше на ню но́щию, погуби́те ю́. И испо́лниша повеле́ние ея́. Ты же, я́ко а́гница неви́нная, с кро́тостию ожида́ла еси́ часа́ своего́, Бо́гови вопия́: Аллилу́иа.

И́кос 6

Возсия́ла еси́ све́том долготерпе́ния, свята́я Людми́ло, моля́щися и проща́ющи, егда́ злочести́вии уби́йцы наидо́ша на кре́пость. Ты же хотя́ вразуми́ти их, поча́ла еси́ укоря́ти я, реку́щи: Ку́ю оби́ду сотвори́х ва́м? Ко́е зло ва́м соде́ях? Та́ко ли почто́сте благодея́ния и ми́лости моя́? Но не вня́ша словесе́м твои́м злоде́и и придави́ша тя, страстоте́рпице, ве́рвию. И та́ко сконча́лася еси́ и восприя́ла еси́ неувяда́емый вене́ц от Христа́ Бо́га на́шего, те́мже пое́м ти си́це:

Ра́дуйся, пре́жде безсме́ртия сме́ртию за Христа́ украси́вшаяся;

ра́дуйся, страда́нием Христу́ уневе́стившаяся.

Ра́дуйся, цве́те благоуха́нный Христо́ва испове́дания;

ра́дуйся, кла́се спе́лый, небе́сное жи́то умно́живый.

Ра́дуйся, ве́лие бога́тство скорбьми́ приобре́тшая;

ра́дуйся, сме́ртию увенча́нная.

Ра́дуйся, по́прище му́ченичества избра́вшая;

ра́дуйся, стезе́ю испове́дания в Небе́сная селе́ния все́льшаяся.

Ра́дуйся, я́ко неприча́стна тле́нию яви́лася еси́;

ра́дуйся, я́ко сонасле́дница му́чеников бы́ти удосто́илася еси́.

Ра́дуйся, я́ко со А́нгелы ны́не пое́ши Трисвяту́ю песнь;

ра́дуйся, я́ко в Небе́сных черто́зех покланя́ешися Седя́щему на Престо́ле.

Ра́дуйся, свята́я княгине Людми́ло, страстоте́рпице Христо́ва.

Конда́к 7

Хотя́ще скры́ти бога́тство нескрыва́емое, мучи́тели скры́ша те́ло твое́ под стено́ю кре́пости, свята́я Людми́ло, оба́че свет твоего́ страда́ния возсия́ светлосия́нно но́вым благоле́пием, и та́ко посра́млени бы́ша врази́ твои́, ты же от Бо́га честь и сла́ву прия́ла еси́, Ему́же с тобо́ю пое́м: Аллилу́иа.

И́кос 7

Но́вую тя показа́ Бог звезду́, просвети́вшую лю́ди славя́нския, блаже́нная му́ченице Людми́ло, ты же стра́сти претерпе́вши, ублажа́ешися во ве́ки, и лику́еши с со́нмы му́ченик. Ты у́бо небе́сная го́рлица яви́лася еси́, столп и утвержде́ние земли́ Боге́мския. Сего́ ра́ди благоде́рзостно хва́лим тя:

Ра́дуйся, све́тлая звездо́, зау́тро восходя́щая;

ра́дуйся, ди́вное свети́ло, ве́рою Христо́вою наро́д свой просвети́вшее.

Ра́дуйся, ка́меню драги́й, иску́сно обточе́нный и сия́ющий нетле́нием;

ра́дуйся, ба́рмо, же́мчугом кро́тости украше́нная и зе́мли славя́нския окаймля́ющая.

Ра́дуйся, самоцве́те многоце́нный, лик му́чеников украша́яй;

ра́дуйся, исто́чниче ще́дрый, пото́ки моли́тв за лю́ди своя́ излива́яй.

Ра́дуйся, ве́нче златоза́рный, и́мже хва́лится вся славя́нская земля́;

ра́дуйся, свети́льниче сребропозлаще́нный, и́мже лю́дие че́шстии и́стиною просвети́шася.

Ра́дуйся, сме́ртию от нечести́вых честь и сла́ву стяжа́вшая;

ра́дуйся, жи́знию пра́ведною в рай вше́дшая.

Ра́дуйся, адама́нте испове́дания и сто́лпе Правосла́вия;

ра́дуйся, голуби́це миросве́тлая и упова́ние ве́рных.

Ра́дуйся, свята́я княги́не Людми́ло, страстоте́рпице Христо́ва.

Конда́к 8

Стра́нное виде́ние ви́деша на ме́сте погребе́ния моще́й твои́х: се бо но́щию кре́пость озаря́шеся свеща́ми и воня́ми благоуха́ния наполня́шеся, мно́зии же прише́дшии поклони́тися страда́нию твоему́ исцеля́хуся. Сего́ ра́ди ве́лиим у́жасом ужасо́шася вси, и ди́вным чудесе́м чуди́шася, и, ви́дяще сие́, уразуме́ша, я́ко земля́ благослови́ся твои́м страда́нием, и реко́ша Бо́гови: Аллилу́иа.

И́кос 8

Вся претерпе́ла еси́, и чрез страда́ние твое́ воспари́ла еси́ я́ко голуби́ца к вы́шним оби́телем, гроб же прия́т те́ло твое́ честно́е я́ко сокро́вище многоце́нное. Взяв же его́, святы́й Вячесла́в, внук твой, принесе́ в це́рковь свята́го Гео́ргия и поста́ви, и отве́рзе ра́ку, и испо́лнися це́рковь благоуха́ния, и вси, ви́дяще честны́я и многоцеле́бныя мо́щи твоя́, просла́виша Бо́га и реко́ша тебе́ та́ко:

Ра́дуйся, свеще́, све́том испове́дания возсия́вшая;

ра́дуйся, сия́ние лучеза́рное, любо́вь излуча́ющее.

Ра́дуйся, ковче́же нетле́ния, и́мже лю́дие че́шстии просвети́шася;

ра́дуйся, вмести́лище чудесе́м, и́миже род славя́нский удиви́ся.

Ра́дуйся, ла́рче златоза́рный, испо́лненный Боже́ственных та́ин;

ра́дуйся, сосу́де избра́нный, и́мже благода́ть излива́ется.

Ра́дуйся, до́ме преукраше́нный, в не́мже Прему́дрость Бо́жия всели́ся;

ра́дуйся, киво́те драгоце́нный, его́же Пресвята́я Тро́ица осени́.

Ра́дуйся, зла́тнице безце́нная, благотворя́щая лю́дем свои́м;

ра́дуйся, арома́тнице благово́нная, утиша́ющая ско́рби на́ша.

Ра́дуйся, коллу́рие многоцеле́бный (Откр. 3:18), врачу́ющий ны;

ра́дуйся, амвроси́е сла́достная, пита́ющая ны.

Ра́дуйся, свята́я княги́не Людми́ло, страстоте́рпице Христо́ва.

Конда́к 9

Вси христолюби́вии лю́дие удиви́шася, ка́ко ле́по яви́ Бог нам святи́и мо́щи твоя́, Людми́ло присносла́вная, и что рече́м и возглаго́лем ти, страстоте́рпице? Свя́та це́рковь, иде́же лежи́т бога́тство некра́домо, из него́же истека́ют неоскуде́юще исто́чницы цельбоно́снии, и чудесы́ содева́ются от святы́х моще́й твои́х, я́ко мо́лишися за ны Го́споду всех, Ему́же пое́м: Аллилу́иа.

И́кос 9

Вети́и многовеща́ннии ка́ко восхва́лят тя, свята́я страстоте́рпице Людми́ло? Я́ко не даде́ Бог поги́бнути язы́ком Свои́м в пре́лести и́дольстей и изведе́ тобо́ю от тьмы на свет, да благословя́т Отца́ Небе́снаго, и заблу́ждшия о́вцы славя́нстии со́брани бы́ша во еди́но свято́е ста́до, е́же хва́лит тя:

Ра́дуйся, анки́ро, е́юже обрето́хом ве́чное Приста́нище;

ра́дуйся, удобовхо́дная две́ре Правосла́вия.

Ра́дуйся, О́льзе равноапо́стольней предте́кшая;

ра́дуйся, врата́ богому́дрия отве́рзшая, и́миже ве́ра Христо́ва в Мора́вию вни́де.

Ра́дуйся, я́ко благослове́нна еси́ в славя́нских кня́гинех;

ра́дуйся, И́стину позна́вшая и ны просвети́вшая.

Ра́дуйся, смиренному́дрия преиспо́лненная;

ра́дуйся, благосе́рдию ны науча́ющая.

Ра́дуйся, стра́ждущим лю́дем госпоже́ и корми́лице;

ра́дуйся, стра́нных и убо́гих ще́драя уте́шительнице.

Ра́дуйся, зарю́ просвеще́ния нам яви́вшая;

ра́дуйся, страда́нием свои́м пра́вило благоче́стия указа́вшая.

Ра́дуйся, свята́я княги́не Людми́ло, страстоте́рпице Христо́ва.

Конда́к 10

Спасе́ния хотя́й всему́ ро́ду челове́чу, избра́ тя Бог и положи́ тя ко́рень благоче́стия, ве́рнии же, тобо́ю благовозра́стшии и прозя́бшии ли́ствия мно́зи до́брых дел, и цве́ти благода́ти прекра́снии испусти́вшии, плоды́ спасе́ния Бо́гу принося́ще, пою́т Ему́: Аллилу́иа.

И́кос 10

Стена́ яви́лася еси́ но́вым лю́дем христиа́нским, свята́я Людми́ло, я́ко украси́ тя Влады́ка Христо́с венцы́ побе́дными и десни́цею Свое́ю венча́, те́мже и мо́щи твоя́ во гра́де Пра́жстем а́ки во святе́й сокро́вищнице храни́мии и са́мый град благода́тию огражда́ющии, собира́ют мно́жество христиа́н, пою́щих ти сицева́я:

Ра́дуйся, гра́да Пра́жскаго честь и похвало́;

ра́дуйся, Мора́вских земе́ль печа́льнице.

Ра́дуйся, лю́дем че́шским уте́шительнице;

ра́дуйся, за род славя́нский моли́твеннице.

Ра́дуйся, розго́ плодови́тая, исходя́щая от Лозы́ и́стинныя;

ра́дуйся, ве́тве благозра́чная, испуща́ющая ростки́ многоцвету́щии.

Ра́дуйся, ладие́ ле́гкая, е́юже лю́дие че́шстии притеко́ша ко спасе́нию;

ра́дуйся, корми́ло тве́рдое, управля́ющее ны к Бо́жией При́стани.

Ра́дуйся, виногра́де зре́лый, избра́нный для до́браго вина́;

ра́дуйся, зерно́ спе́лое, угото́ванное для Небе́сныя жи́тницы.

Ра́дуйся, злата́рнице вероуче́ния Христо́ва;

ра́дуйся, основа́ние тве́рдое, на не́мже Це́рковь Че́шская утвержда́ется.

Ра́дуйся, свята́я княги́не Людми́ло, страстоте́рпице Христо́ва.

Конда́к 11

Пе́ние похва́льное воспое́м ти, свята́я му́ченице Людми́ло, я́ко вступи́ в ополче́ние и во́инство му́ченик, и по сме́рти тле́ние и смерть побежда́еши, исцеля́еши бо слепи́и, боля́щим цельбы́ подае́ши, окова́нным разреше́ние, хромы́м хожде́ние, печа́льным уте́ху, напа́стным избавле́ние, я́ко засту́пница и покро́в всему́ ро́ду славя́нскому, те́мже тобо́ю Бо́га хва́лим: Аллилу́иа.

И́кос 11

Светоприе́мную свещу́ обре́тше тя, блаже́нная Людми́ло, зрим и ны́не, я́ко возжиза́еши огнь Христо́вы ве́ры, согрева́яй сердца́ лю́бящих тя и попаля́яй нече́стие злочести́вых, приводя́й же к ве́ре но́выя лю́ди. Мы же, благоподража́я тве́рдости ду́ха твоего́, христолюби́вая подви́жнице, та́коже хотя́ще тещи́ путе́м испове́дания Христо́ва, сла́вим тя:

Ра́дуйся, свеще́ ве́ры неугаси́мая;

ра́дуйся, еле́е милосе́рдия неисчерпа́емый.

Ра́дуйся, огнь, попаля́яй злоче́стие;

ра́дуйся, исто́чниче ми́лости к моля́щимся тебе́.

Ра́дуйся, ка́меню ве́ры, нас укрепля́яй;

ра́дуйся, до́жде умиле́ния, пла́мя страсте́й на́ших угаша́яй.

Ра́дуйся, кла́дезю чи́стый, и́мже жа́жду на́шу утоля́еши;

ра́дуйся, струе́ сладкогла́сная, ра́достию наде́жды ны ободря́ющая.

Ра́дуйся, е́зеро глубоково́дное, испо́лненное чудесы́;

ра́дуйся, реко́ быстротеку́щая, зе́мли на́ша уче́нием Христо́вым омыва́ющая.

Ра́дуйся, мре́же златотка́нная, в ню́же лю́дие славя́нстии улови́шася;

ра́дуйся, у́дице благоду́шная, со дна страсте́й ны изыма́ющая.

Ра́дуйся, свята́я княги́не Людми́ло, страстоте́рпице Христо́ва.

Конда́к 12

Благода́ть снизшла́ есть на многострада́льную главу́ твою́, свята́я му́ченице Людми́ло, и ка́ко тя нарече́м: А́нгела ли? с ни́миже пребыва́еши, а́ще и пло́тски на земли́ пожила́ еси́. Челове́ка ли? оба́че ты не я́ко пе́рстнии источа́еши чудесы́. Княги́ню ли возгласи́м тя? оба́че смире́нием ума́лилася еси́. И та́ко рече́м ти: о небе́сный челове́че и земны́й А́нгеле, смире́нием во Ца́рствие прия́тая Христо́м Царем, Ему́же вси пою́т: Аллилу́иа.

И́кос 12

Пою́ще твое́ стра́дание, хва́лим долготерпе́ние твое́, сла́вными бо твои́ми чудесы́ напо́лнися вся вселе́нная, свя́тая страстоте́рпице Людми́ло, сме́ртию бо прия́т нетле́ние ле́по и прече́стно те́ло твое́, ди́вны и пречу́дны чудеса́ твоя́, све́тлы и красны́ мо́щи твоя́, испо́лнь благово́ния. О свята́я Людми́ло присносла́вная, не забу́ди Отече́ствия твоего́ и вси славя́нския зе́мли, иде́же вы́ну благодаря́ще пою́т ти:

Ра́дуйся, я́ко А́нгели почуди́шася чудесе́м твои́м;

ра́дуйся, я́ко челове́цы просла́виша страда́ния твоя́.

Ра́дуйся, диади́мо златокова́ная, избра́нныя своя́ богому́дрием венча́ющая;

ра́дуйся, ко́шнице, доброде́тельми преиспо́лненная, ще́дро ны благода́тию пита́ющая.

Ра́дуйся, же́зле незы́блемый, и́мже ве́ра Христо́ва утверди́ся;

ра́дуйся, кре́посте непристу́пная, в не́йже ве́ра правосла́вная сохрани́ся.

Ра́дуйся, свире́ле духо́вная, богодухнове́нным звуча́нием ны услажда́ющая;

ра́дуйся, цевни́це благозву́чная, хвалу́ Бо́гу по всей вселе́нней воспева́ющая.

Ра́дуйся, неуста́нная за ны моли́твеннице;

ра́дуйся, те́плая к Бо́гу за всех упова́ющих на тя хода́таице.

Ра́дуйся, я́ко доброде́тели твоя́ сия́ют па́че звезд небе́сных;

ра́дуйся, я́ко плоды́ твоего́ богому́дрия не иссяка́ют сла́достию духо́вною.

Ра́дуйся, свята́я княги́не Людми́ло, страстоте́рпице Христо́ва.

Конда́к 13

О свята́я му́ченице и уго́днице Христо́ва Людми́ло! Сие́ ма́лое песносло́вие от нас прие́млющи, моли́ ми́лостиваго Го́спода Бо́га на́шего, да вложи́т в нас жа́жду Ца́рствия Небе́снаго. Бу́ди хода́таица пред Бо́гом о всех к тебе́ припа́дающих, су́етство жития́ оста́вити жела́ющих, с тобо́ю в рай вни́ти взыску́ющих и Триеди́ному Бо́гу воспева́ти дерза́ющих: Аллилу́иа.

Моли́тва

О свята́я Людми́ло, ве́рою тве́рдою, наде́ждою глубо́кою, любо́вию всепокрыва́ющею, ми́рным и кро́тким нра́вом твои́м ты в житии́ свое́м Бо́гу прилепи́лася еси, с Ни́мже и по сме́рти пребыва́еши, те́мже и о нас хода́тайствуеши, лю́ди своя́ заступа́еши, ве́рныя возвеселя́еши. Ты я́ко блага́я ма́ти вся ны любо́вию свое́ю обыми́, ни́щия и ско́рбныя при́зри, ве́ре христиа́нстей научи́! Тебе́ мо́лимся и па́мять твою́ све́тло почита́ем, о свята́я Людми́ло! Проли́й от моще́й твои́х в души́ на́ша ми́ро духо́вное, и́мже ты преиспо́лнена еси. Возжзи́ в сердца́х на́ших зарю́ дне Боже́ственнаго, да возсия́ет на нас свет Со́лнца Пра́вды, и да ходя́ще непреткнове́нно стезя́ми ве́рными чрез все житие́ на́ше, дости́гнем Ца́рствия Небе́снаго, иде́же просла́вим Спаси́теля на́шего Го́спода Иису́са Христа́ со Безнача́льным Его́ Отце́м и с Пресвяты́м Ду́хом Уте́шителем во ве́ки веко́в. Ами́нь.